khistorydata/jeongjo-sjw-relations huggingface dataset:
정조 22년
以行大司成南公轍再牌不進推考傳旨傳于沈象奎曰旣云親病萬無離捨之勢殿講在明押班無人國體所在曲循之嫌有不可顧許遞前望單子入之
정조 22년
大司成前望單子入之李晩秀落點
정조 22년
兵曹口傳政事副護軍李始源
정조 22년
李海愚啓曰昨日弘陵參奉望單旣有口傳擬入之命所當以三望備擬受點而該曹誤爲單付臣之矇然捧入不勝萬萬惶恐而當該銓官爲先從重推考原單勿施更爲如例備擬以爲受點之地何如傳曰允
정조 22년
吏曹口傳政事以徐觀淳爲弘陵參奉
정조 22년
傳于李海愚曰時囚今日捧供該堂中未肅拜人許遞前望單子入之待下批牌招察任
정조 22년
知義禁前望單子入之趙心泰落點
정조 22년
兵曹口傳政事訓鍊判官李得江宣傳官申惠周相換
정조 22년
傳于沈象奎曰抄啓文臣中時帶臺職人許遞
정조 22년
以羽林衛將番單子傳于金載翼曰懸頉番將改差
정조 22년
金載翼以都摠府言啓曰今日入直內三廳武兼禁軍及軍兵等當爲中日習射而國忌齋戒相値不得爲之之意敢啓傳曰知道
정조 22년
金載翼以備邊司言啓曰卽見慶尙監司李義綱報本司辭緣則以爲本道賑事今方經紀而淸河迎日興海俱以被災最甚之邑舊儲新捧尤爲數少以賑以糶塗沫沒策而隣近他邑亦無推移之道濟民倉穀物如當本道歉荒則從便賑貸載在節目以此留儲之穀姑先推用於還賑之資待秋換充實合方便該倉穀物量宜移轉爲辭矣該倉穀物本是備荒之資在他道尙且交濟況在道內乎移轉取用待秋還充自是已例而穀簿去來之關由廟堂自有新頒定式故道臣不敢擅便有此請報依所報卽令區劃整備俾無臨時窘迫之弊何如傳曰允
정조 22년
金載翼以備邊司言啓曰庇仁縣監李元八上疏批旨內漁箭摠事令該廳該道相議必使勒徵之弊卽除而戰船造作之弊年前沁都桐營嚴禁代將之謬例則諸邑之又復循襲云者豈成說乎令廟堂從長決處鎭營之弊分付道臣各別嚴戢舒川軍弊令道臣另究蘇弊之方狀聞水營給代無實事旣聞之後豈可尋常處之亦令嚴査狀聞豈獨本道爲然一體嚴飭諸道水營月令藥材之弊聞甚可駭卽令廟堂問其便否於該院釐正草記事命下矣取見其疏本則其一水營及舟師十三邑五鎭戰防兵船之改造物力計其加入之費多者五六百金少不下三四百而又有抄出富戶差定代將專責其費一經此役輒皆傾敗非獨臣邑爲然如林川韓山藍浦保寧結城等邑皆不免此是誠切骨難保之瘼苟非別般變通弊源難杜臣謂各邑鎭戰防兵船之改造者莫若自水營造給也若曰無添補之力云爾則依年前道臣加分耗添給之論量其容入定其數爻名曰戰船添價米各留該邑鎭以待水營折耗取用似爲俱便之道事也其一臣邑月令藥材四等封進者合十四種而不過草材重不過四斤以重較直多者千錢少則六七百而封進時情債濫費殆過二百二十餘金則雖有會減之數應用例費百十當一原定藥保十五名外加定良私保九十五名以爲添補之資臣謂將此藥價會減米移付京貢貿納而罷此藥保代塡軍額則不但公私兩便實爲軍政之利益事也戰船改造時代將嚴禁後襲謬委折爲先嚴關査問可以稟處者更爲稟處月令藥材事問其作貢便否於該院則以爲本道大小令情費本甚零瑣雖作京貢醫官以下別無大損益而作貢便否有難質言云取考其情費所入則無論錢兩紙束魚束等雜費通同折價爲四百兩餘此乃該道一年雜費之都數則庇仁一邑情債雜費之過二百二十餘金者必是營下所費之濫雜而然也此邑如此他邑可知因此登徹之會別般釐正在所不已令道臣都聚各邑草材上納時雜費爲先以本院所費之數詳問於審藥及陪持等處以準其合不合則營下雜費之爲幾許可以昭著仍令枚擧報來以爲更加商量從長稟處之地何如傳曰允
정조 22년
金載翼以訓鍊都監言啓曰今十二月初九日明政殿命官儒生殿講時因兵曹節目東營軍二十五名哨官李榮培集春營軍二十五名哨官李應權領付御營廳排立堂上將官北營入直標下軍二十名軍餉色軍十名廣智營軍三十五名入直千摠李吉培率領弘化門外北路排立作門雜人一切嚴禁事畢後各還直所而竝待標信擧行之意敢啓傳曰知道
정조 22년
金載翼以御營廳言啓曰今十二月初九日明政殿日次儒生命官殿講時依兵曹節目新營入直軍三十四名依例除標信除出東營集春營入直軍亦爲折半除出新營入直千摠金璿哨官李重愼率領弘化門外南路排立作門事畢後竝待標信各還本處入直之意敢啓傳曰知道
정조 22년
禁府啓目前江原監司李勉兢原情云云傳旨內辭緣惶恐遲晩是白臥乎在亦觀其所供亦無自明之端論其犯科難免襲謬之歸依廟堂所請之律施以嶺海之典何如判付啓依允又啓目前部將兪漢宗原情云云傳旨內辭緣泛稱遲晩刑得情何如判付啓除刑推議處爲良如敎
정조 22년
戊午十二月初八日午時上御便殿抄啓文臣親試兼行課講入侍時左副承旨李肇源同副承旨沈象奎假注書呂東植記注官金景煥編修官洪樂游以次進伏訖上曰抄啓文臣試官中罷散人敍用令該曹口傳付軍職出榻敎賤臣承命出傳命試官入來引儀引試官及抄啓文臣入來唱行禮二直提學李晩秀原任直閣李始源率抄啓文臣以次入就拜位行禮訖進伏象奎讀奏入門單子十七人晩秀曰抄啓文臣懸頉人中李勉昇以其兄方在拿來中故不爲入來矣上曰以兄之就理不爲入來事係格外使之入來可也晩秀承命分付閣吏命入懸題紙及講冊始源擎入懸題紙命晩秀書御題玉淵三峽講乾坤二卦七言古詩限申時始源擎出懸題訖上曰解題則黃勉齋事也諸文臣退往鑄字所盡意構成以爲善出科作之地也此後當連爲應試雖至多日必須善爲製呈爲好而講員則應講後退出可也仍命肇源率諸文臣先退命開講副司果金近淳等以次應講上曰今番則只試其溫習與否也此書句讀難於記誦而觀其講讀頗能成誦極爲可嘉以此聰明多讀古書則其所受用爲如何哉若其句讀間差錯不必細加考察也考講訖命書傳敎曰抄啓文臣親試明日爲之課講兼行而處所今日處所爲之試官今日試官仍用今朔儒生十六日日次殿講進定於明日事分付而殿講處所明政殿以命官爲之上齋生依近例以製述待題下應試事亦爲分付上曰明日上齋生應試月前觀旂橋捧擧案生進除到記許赴其餘以今日朝夕食堂明日朝食堂到記應試出榻敎象奎曰明日日次殿講爲之事命下矣未肅拜行大司成南公轍卽爲牌招以爲擧行之地何如上曰依爲之象奎曰十月朔日次儒生殿講曾有十二月朔同爲設行之命當依此擧行乎上曰依爲之出擧條上曰承旨及試官姑爲退出待收券後更稟可也諸臣以次退出
정조 22년
戊午十二月初八日初更上御便殿左副承旨入侍時左副承旨李肇源假注書呂東植記注官金景煥編修官洪樂游以次進伏訖上曰親試試官入侍賤臣承命出傳與二直提學李晩秀原任直閣李始源偕入進伏上曰呈券何其晩也晩秀曰解題未卽考得故如是矣上曰收券幾何知入也賤臣承命出問回奏曰今爲十二丈矣上曰成均館儒生書啓及冊名單子催促也賤臣承命出傳上曰收券未畢而夜將闌矣退去待收畢入稟好矣諸臣以次退出
정조 22년
行都承旨李晩秀坐行左承旨金履翼坐直右承旨金載翼坐左副承旨李肇源坐右副承旨李海愚坐直同副承旨沈象奎坐注書柳台佐病金啓溫病假注書李致薰仕呂東植仕直事變假注書任百禧仕
정조 22년
李肇源啓曰明日日次儒生殿講命官右相進去事命下而右議政沈煥之以身病不得進參云何以爲之敢稟傳曰左相進去
정조 22년
李肇源啓曰考官韓晩裕時無職名令該曹口傳付軍職何如傳曰允
정조 22년
兵曹口傳政事護軍韓晩裕
정조 22년
傳于李肇源曰十月朔日次儒生殿講居首略幼學卓英雲給二分粗幼學徐道裕等給紙一卷
정조 22년
傳于李肇源曰十二月朔日次儒生殿講學齋任幼學李性中略居首而通以上出榜曾有定式賞格勿論
정조 22년
傳于沈象奎曰都承旨許遞前望單子入之
정조 22년
兵曹口傳政事護軍徐龍輔
정조 22년
吏曹兼大司成單李晩秀
정조 22년
吏曹堂上前望單子入之參判李敬一參議蔡弘遠落點
정조 22년
以金晦彬囚單子傳于金載翼曰分揀放送
정조 22년
金載翼以義禁府言啓曰時囚罪人李勉兢原情結語觀其所供亦無自明之端論其犯科難免襲謬之歸依廟堂所請之律施以嶺海之典事判付內依允事命下矣李勉兢江原道金城縣定配所以傳旨內辭意具罪目依例發遣府書吏押送配所何如傳曰允
정조 22년
戊午十二月初九日辰時上御便殿抄啓文臣親試兼行課講入侍時同副承旨沈象奎假注書呂東植記注官金景煥承膺祚以次進伏訖上命試官入來引儀引試官及抄啓文臣入來唱行禮二直提學李晩秀原任直閣李始源率抄啓文臣以次入就拜位行禮訖進伏象奎讀奏入門單子十七人命入懸題紙及講冊始源擎入懸題緘命晩秀書御題奏事延和殿賦限午正敎曰解題則在朱子年譜考見可知矣昨日過致夜深今日則必於限內製呈也退往鑄字所以爲構成之地而講員則應講後退出可也仍命開講副司果金近淳等以次應講上曰課試呈券者幾何晩秀曰未及盡捧矣上曰儒生考講今爲幾何往問命官可也賤臣承命往問回奏曰十月朔則只餘二人而畢講後當爲繼考十二月朔云矣上曰諸試官以次食代而命官出去時則次試官代栍可也賤臣承命出傳考講訖上曰試官姑退待收券後更稟可也晩秀等先退命書傳敎曰都承旨徐龍輔聞有實恙許遞前望單子入之上曰未肅拜玉堂許遞出榻敎上曰社稷署提調赴燕人令該曹差代出榻敎命書傳敎曰貶坐當前違牌吏曹參議許遞與參判未差之代前望單子入之命退承史以次退出
정조 22년
戊午十二月初九日申時上御便殿都承旨同副承旨入侍時都承旨李晩秀同副承旨沈象奎假注書呂東植記注官金景煥承膺祚以次進伏訖上曰試官入侍可也賤臣承命出傳與原任直閣李始源偕入進伏上曰儒生應製當親考檢書官及閣吏使之招致待考下修正榜目可也上曰課試當先考今日所呈幾許知入也賤臣承命出問回奏曰只捧十一張云矣命下標信敎曰通化門仍留出入泮中往來之院隷可也賤臣承命擎出上曰明日次對之來會與否知入可也賤臣承命出問回奏曰大臣方出令云矣上曰收券單子持來事分付泮中進去史官可也賤臣承命出傳上曰鑄字所待令抄啓文臣入侍賤臣承命出傳與副司果金近淳偕入進伏命近淳對讀編修官洪樂游持收券單子進伏上曰限後之券爲幾何樂游曰限後過二軸矣上曰亦令持入也景煥承命出傳御考訖命書榻敎曰抄啓文臣親試明日爲之處所及試官依今日例爲之儒生製述賦三上五人表三下五人親試時當爲比較使之待令仍敎曰儒生十人錄送成均館使之一一知委可也命退諸臣以次退出
정조 22년
行都承旨李晩秀坐行左承旨李益運坐右承旨蔡弘遠坐左副承旨鄭尙愚坐直右副承旨李祉永坐同副承旨鄭東觀坐直注書柳台佐病金啓溫病假注書李致薰仕直一員未差事變假注書任百禧仕
정조 22년
藥房提調趙宗鉉行左承旨金履翼啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 22년
李晩秀啓曰御營廳將官來言今日本廳軍兵日次私習云矣敢啓傳曰知道
정조 22년
李晩秀啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 22년
傳于李晩秀曰來待備堂入侍
정조 22년
傳于李晩秀曰京畿監司入侍
정조 22년
傳于李晩秀曰左承旨左副承旨右副承旨同副承旨許遞前望單子入之待下批牌招察任
정조 22년
承旨前望單子入之李益運鄭尙愚鄭東觀落點
정조 22년
以輪對官望筒傳于李益運曰三明日來待
정조 22년
承旨前望單子入之蔡弘遠李祉永落點
정조 22년
傳于李祉永曰貶目封啓當前疏旣承批使之限內磨勘而該房書送題目
정조 22년
有政吏批判書金文淳進參判李敬一進參議任希存進行都承旨李晩秀進以趙得永爲獻納洪樂安爲修撰權裕爲工曹判書徐龍輔爲禮曹參判金履翼爲戶曹參判吳泰賢爲刑曹參議韓晩裕爲同春秋金載瓚爲宗簿提調朴宗甲爲社稷提調夫宗仁爲兵曹佐郞洪宗涉爲章陵令金燾爲義盈主簿閔命爀爲直講白師謹爲淮陽府使
정조 22년
兵批判書李時秀病參判柳誼病參議閔昌爀入直進參知柳師模病右承旨蔡弘遠進同知金徽重僉知李彦春以上竝單付大護軍徐邁修朴宗甲護軍南公轍金履翼金載翼副護軍鄭爀崔極濟洪致範尹壽民吳載衍副司直金熙周副司果金履載關命爀尹命烈
정조 22년
以工曹判書權裕牌不進推考傳旨傳于李祉永曰只推更爲牌招
정조 22년
以兵曹郞廳望筒傳于蔡弘遠曰前正郞分揀
정조 22년
傳于李祉永曰上齋生製述壯元以下依榜目書下捧傳旨而次上以上入格儒生等一百人皆於計劃抄啓文臣宣賞日來待同爲領賞事令泮堂知悉
정조 22년
同成均前望單子入之金文淳徐邁修落點
정조 22년
備邊司薦望以趙宗鉉爲開城留守
정조 22년
禮曹堂上前望單子入之判書金載瓚參判李書九落點
정조 22년
以刑曹判書望筒傳于鄭東觀曰前望單子入之
정조 22년
兵曹口傳政事副護軍沈象奎
정조 22년
蔡弘遠啓曰今日京畿監司擧條批旨注書誤爲書入事極駭然當該注書所當重勘而本院請推之外無他可施之罰何以爲之敢稟傳曰拿處
정조 22년
李晩秀以吏曹言啓曰廣興倉主簿尹載僖呈狀內矣身素患關格之症如期復發日夜叫痛時月之內萬無供職之望斯速入啓遞改云身病旣如是沈篤則有難强令察任改差何如傳曰允
정조 22년
李祉永以禮曹言啓曰來己未年正朝朝賀節目當爲磨鍊而正月初一日適與社稷祈穀大祭親祭齋戒相値自前若値齋戒則有稟旨退行之例矣今此正朝朝賀以初二日退行磨鍊節目何如傳曰進表裏可也
정조 22년
蔡弘遠以兵曹言啓曰慶熙宮衛將安德恒牒報內崇義門內中松一株顚仆云令該所依例斫去之意敢啓傳曰知道
정조 22년
蔡弘遠以兵曹言啓曰禁軍來己未春夏等祿試射時沒技人別單中懸註以入之意敢啓傳曰知道
정조 22년
蔡弘遠以備邊司言啓曰頃因黃海監司李義駿營衙失火狀啓京運穀二萬石還寢便否關問該道矣卽見其所報則以爲京運今若全數還寢則在本道亦不無抑鬱就中大米三千石太二千石待開春裝運其餘小米一萬五千石會錄勅需而所貿之價每石三兩則合錢爲四萬五千兩今雖以勅穀會錄勅錢之見縮可悶固當還爲作錢以充本錢而今已節晩勢將待明秋取耗一千五百石倂本米以詳定價每石三兩五錢作錢則合錢爲五萬七千七百五十兩與本錢相計則剩餘爲一萬二千七百五十兩今當營建拮据沒策以此剩餘特爲許劃則先以戶庫錢推移姑貸補用於匠工雇料之資明年秋捧後本米及耗穀合一萬六千五百石倂以詳定價作錢充報其本錢及姑貸之錢營衙改建之時棟樑椽材之屬以長山登山兩處標外木特爲許斫取用以爲解土卽時始役之地而株數則從所入追報爲辭矣今此大米三千石太二千石勿爲還寢之請似出共濟之義不必强令倂寢以掩其貿置本意依所報使之往復該曹以爲快待風和善爲措處之地其餘還寢小米之會錄勅需理勢固然而還爲作錢之難亦如所報待明秋倂耗依詳定作錢本錢則還充庫儲剩餘則補用役費在公法無違在勅需無損一體依施長山等處標外木請得此等改建之役不可不許其取用而不但濫斫之爲可飭抑亦曳運之爲巨弊如許事情道臣想必稔知株數則必從精略運役則別般檢飭無使海西之民疲於營役之說及聞於朝廷之意嚴飭分付何如傳曰允今年本道穀物之京運湖轉亦云多矣在朝家固爲一視之擧在海民如奪吻中之物莫曰民苦於穀多盡分之故苦之萬一飢荒如湖嶺而倉無穀民難納其時又將反乞於湖嶺乎朝家之意則無論此道他道穀不可輕賣還不可盡分云爾揆以得尺爲尺之道決難許賣厥穀則自明年冬嚴飭半分代錢則別般拮据俾充勅需只以耗條許劃營建之費以示除民瘼重民食之意可也
정조 22년
兵曹啓目粘連長湍府使趙義鎭朔寧郡守申大龜等矣官門聚點係是詰戎之政則軍兵兒弱之不卽代充其在察飭之道不可無警竝從重推考罪各杖一百竝只收贖公罪施行何如判付啓依允爲旀竝只功減一等爲良如敎
정조 22년
判義禁金載瓚疏曰伏以臣於日昨伏奉除旨以臣擢授崇政大夫判義禁府事者臣聞命震惕五精迷失不知所以自措也噫臣疎鈍陋劣百無一肖而特以荷聖上陶鑄之化藉先父庥蔭之力周旋近密歷揚要顯三命逾隆一節轉深推遷至九卿之位知臣之才器無當者莫不以臣爲濫見臣之班資無漸者莫不以臣爲驟其濫其驟臣實自知而每念坦途之步終必有躓易盈之器宜無不傾日夕若驚怵然有臨履之懼今此新命是豈臣夢想哉噫古之所以一朝奬拔超躐進用者必見其以德以才或以聞望又或以任使旣久勞貰俱著者往往有擢崇秩而答殊績焉此皆各有其據未嘗無所以而然也今臣則才德聞望尙矣何論而雖其任事勞貰亦無可紀粵自簪筆今至揷貂顧其間纔二十有餘年而一事寸勞了無俾補淸官膴仕都自兜攬則得免斥退在分已幸而更加班秩抑何有以也顧今彙征之美雖不及古昔盛時而然猶才彦竝列位著多滯名器授受不患無人有踐履素多通練老成者則此其人可授也有學識夙著才術贍敏優於臣萬萬者則此其人可授也若臣之倥倥無寸長者乃使之掉袂居前一蹴到一品之官者豈非臣未敢曉者耶一世之笑罵雖或從他聖簡之玷累實非小憂除命之下固宜露章自列力請反寢而連値淸齋瀆擾無路不得不冒沒暫膺而仍因蹲留視若固有大非廉防之所出玆敢披盡衷腔仰徹宸嚴伏乞亟賜鑑燭收還臣新受爵秩使公器重私分安千萬至祝臣無任云云答曰省疏具悉卿其勿辭行公
정조 22년
黃海監司李義駿疏曰伏以疾痛而呼父母卽人之常情今臣呼籲豈尋常疾痛而已哉臣猥以無似久叨匪據前後僨誤非止一再而恩造罔極偏被曲保自知涯分之已過常憂烖戾之必及而夙宵祗畏若隕淵谷者二年于玆矣乃於前月二十八日夜四鼓燭跋之火忽延於房櫳而時値深更人皆牢睡臣於矇矓之中急聞窓格間熇熇之聲慌忙驚起則狂焰滿室棟宇亂爇颷發之勢已無奈矣宣化堂澄淸閣百有餘間俱燼於呼吸之頃臣所受密符兵符敎書諭書節一鉞一竝不能獲全而獨臣一介身頑然苟活臣之辜負至此極矣聖上托重於方面者卽此符節賤臣之受命於朝廷者亦此符節坐臥必持顚沛於斯雖蒼黃急遽之際所當死生以之期於必全而今臣則忍而捨之一不保有是棄君命也墜臣職也比古人握節之義果何如耶臣於假都事替啓之時昏倒沒覺啓本未及見之而以爲救密兵符及敎諭書冒焰還入顚仆火中爲辭跡涉分疏臣心益切不安旣不能救出則臣之罪固自如也有臣如此生不如死賤質之受傷顧何足惜哉臣自遭此境心神飛越情地惶蹙不敢復以道臣自居屛伏私次恭俟斧鉞之典不惟不加之罪恩諭鄭重寵錫便蕃臥內之符重頒閫外之鉞旋授俾復廁流化之任臣於是滿心慙恧罔知攸措自有方伯以來夫豈有所遭如臣不職如臣而誤恩之偏蒙又如臣者乎假使臣身無疾病依舊樣子以此情踪固不可仍蹲於刺史之榮抗顔守宰之上而況臣於伊日酷被焦爛面無完膚身被重瘡轉側須人只是一縷僅存耳得保今日雖賴王靈之攸曁而目下光景實無時月間視事之望命符節鉞關係何如而近臣之來猶不得出而祗受偃然加紳於床褥之間臣之惶懍固不容已而其他公務一任替行則事之苟且莫此爲甚且今月卽殿最之期考績體重旣不可以臣之故有所進退而今臣目不能開睫手不能操筆神精亦不能收拾趁期封啓斷無其勢以公以私豈敢爲仍冒之計乎伏乞天地父母特軫哀憐之狀曲垂生成之恩亟遞臣所帶之任仍治臣失職之罪以肅朝綱以安微分千萬幸甚臣無任云云答曰省疏具悉法典有勿論之文卿其勿辭行公
정조 22년
司諫柳畊應敎嚴耆掌令玄重祚校理洪秀晩金熙華副校理趙得永朴宗京副修撰趙萬元啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥籍之典措辭見上一行半刀割答三司曰不允六字刀割
정조 22년
司諫柳畊掌令玄重祚啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令玄重祚啓曰請崔進吉依律處斷措辭見上請還寢金甲島定配罪人成德雨放送之命措辭見上請聯疏金吾諸堂竝施譴罷之典措辭見上答府曰不允
정조 22년
戊午十二月初十日辰時上御便殿抄啓文臣親試應製儒生比較入侍京畿監司來待備堂同爲入侍時同副承旨沈象奎假注書呂東植記注官承膺祚編修官洪樂游京畿監司李在學行大護軍趙心泰以次進伏訖上敎在學曰道內捧糴今至幾何而民事比秋間何如在學曰捧還則今幾告畢而民情則較秋稍勝矣命試官入來引儀引試官以下入來唱行禮行都承旨李晩秀原任直閣李始源率抄啓文臣以次入就拜位行禮訖晩秀始源進伏象奎讀奏入門單子十九人命書傳敎曰左副承旨入侍賤臣承命出傳左副承旨李肇源進伏上敎在學曰牛禁申飭近則何如在學曰連爲嚴飭矣上曰日前右相以徵贖之弊有所陳達果如是否在學曰列邑或有如是之弊而此不可一一定配故不得已徵贖矣上曰牛隻往來時道路把守之法必致騷擾之弊矣在學曰此雖爲嚴禁之政而弊端則果有之矣上曰治民之道莫過於勿致騷擾任渠置之牛禁係是節目間事不可使之屈法而若其爲弊處亦不可不顧矣要路之守非但騷擾民間校吏輩出行村間則其間安得無作弊之患耶今年則嚴飭列邑俾勿貽弊之地好矣在學曰謹當依下敎爲之而守令許亦當以私書往復俾爲不緩不擾之地矣上敎心泰曰京江等處當自刑曹及捕廳爲之而守於要路必有弊端卿則以爲如何心泰曰外邑私屠不可不嚴禁而要路之守果無所益矣上曰此特修明舊典也京中則諭於各司掌法之官俾爲嚴飭之地而卿與秋堂往復爲之也仍敎曰刑曹堂上皆爲行公乎晩秀曰判書呈辭參判有實病云矣在學曰安城郡守尹載伋以其私義之難安離官上京呈狀乞遞本郡以道內尤甚邑此時公務之曠廢一時爲悶該郡守罷黜其代令該曹擇差使之卽速赴任何如上曰依爲之改差該邑卽尤甚三邑中一也不可一刻曠官其代今日政擇差待下批當日辭朝可也出擧條仍命書傳敎曰政官牌招開政仍命畿伯備堂先退命入懸題紙始源擎入懸題紙命晩秀書御題魚龍出聽七言四韻律啓抄文臣丑日未正講農書賦比較儒生始源擎出懸題訖命儒生進前進士朴宗球進奏姓名命擧顔敎曰爾文甚佳勝於乃叔矣尙未出六乎宗球曰未及出六矣生員金會淵進奏姓名上曰爾之兄弟皆是巨儒是兄弟中第二乎始源曰然矣進士李光顯進奏姓名上曰昨日所作殊不得意今日則善爲構成也進士金文欽進奏姓名進士權襈進奏姓名上曰今番試券爾所自書乎襈曰然矣生員鄭道榮進奏姓名進士徐有望進奏姓名上曰日前南兵使事誠駭然矣爾亦知之乎有望曰知之矣進士趙學春進奏姓名上曰年幾何學春曰四十四矣進士權澈進奏姓名上曰爾之兄弟中爾是兄乎澈曰然矣命給諸生試券退立庭下上曰不爲仕進承旨許遞前望單子入之待下批牌招察任出榻敎上曰吏曹參議前望單子入之待下批牌招同參政事出榻敎命書榻敎曰考績當前六曹堂上中呈告及耆社人許遞與未差之代今日政差出待下批牌招察任又命書榻敎曰文衡行公本館考績當爲磨勘同成均未差之代前望單子入之待下批牌招察任上曰試官連應試役今日則早爲出去而文臣則退往鑄字所製呈可也晩秀等先退上曰同副則率儒生退往閤外設場處頒給試紙仍留捧券可也命退承史以次退出
정조 22년
行都承旨李晩秀成均館褒貶進行左承旨李益運坐直右承旨蔡弘遠坐左副承旨鄭尙愚坐右副承旨李祉永坐直同副承旨鄭東觀坐注書柳台佐仕金啓溫仕直事變假注書任百禧仕
정조 22년
李晩秀啓曰臣晩秀以兼大司成本館褒貶進去下直之意敢啓傳曰知道
정조 22년
李祉永啓曰明日抄啓文臣課講何承旨進去乎敢稟傳曰左副承旨進去
정조 22년
兵曹口傳政事護軍徐龍輔單付
정조 22년
注書金啓溫赴試代以李允謙爲假注書
정조 22년
以南兵使徐有秉狀啓今秋習操後軍兵等試射放中不中別單修正上送事傳于李益運曰雖未知道例之如何而他道則先書守令中不中然後次書將官將校而此狀本守令都不擧論然則守令等頑濫不爲應射乎否則何敢不書令廟堂該曹知悉此後各別照察無敢違越金石之典狀啓還下送令兵判嚴飭帥臣使之更爲修正上送其中眞個不射之類指名現告報來草記論勘
정조 22년
傳子李祉永曰工判批下待開門牌招貶坐使之擧行
정조 22년
李祉永以弘文館言啓曰校理金熙華連呈辭單不爲行公卽爲牌招察任何如傳曰許遞
정조 22년
鄭東觀啓曰卽者副修撰趙萬元以其服制陳疏徑出原疏纔已退却矣所當直捧禁推傳旨而此與無端徑出有異推考警責何如傳曰允
정조 22년
鄭東觀以義禁府言啓曰忠淸監司李泰永査啓內淸州牧使李寅燮罪狀令攸司稟處事啓下矣李寅燮時在任所云依例發遣府羅將拿來何如傳曰允臺啓措語雖欠稱停道啓跋辭亦未全脫靑松猶爲曠官不待照律差代此時本道民事羈靡非可論也爲先改差令該曹勿拘常格口傳另擇差出待下批待城門開給馬下送可也
정조 22년
吏曹口傳政事以洪述祖爲淸州牧使
정조 22년
李祉永以弘文館言啓曰本館下番闕直事甚未安新除授修撰洪樂安卽爲牌招入直何如傳曰允
정조 22년
李祉永以議政府左議政言啓曰今月十八日行太廟攝行臘享大察受誓戒今日三更四點行于謙政府而亞獻官豫差朴宗甲懸病不爲進參極爲未安罷職何如傳曰允
정조 22년
蔡弘遠以兵曹言啓曰武臣兼宣傳官李景喆呈辭下鄕過限未上來依法典改差何如傳曰允
정조 22년
蔡弘遠以兵曹言啓曰宣部守三薦參上武臣前銜人別取才入格矢數落仕年條居住薦名各其名下懸注以入之意敢啓傳曰知道
정조 22년
蔡弘遠以壯勇營言啓曰平安監營抄上武士豫差安思國鐵箭步數雖優於上來數人之中而實差旣已還送道臣推考兵營抄上武士實差姜宅奎豫差金履海俱爲還下送常時不能着意勸課可知帥臣爲先從重推考事粘目判付依施事命下矣令政院捧傳旨擧行何如傳曰允
정조 22년
鄭東觀以義禁府言啓曰時囚罪人吳徹常以前任平海郡守時海弊首犯事旣有嚴問之命今日坐起所當捧口招而所患風癡之症年久廢痼全沒省覺語音不通目下形狀實無捧口招之道以原情捧入何如傳曰允
정조 22년
鄭東觀以刑曹言啓曰因兵曹啓辭濫着冠服闌入鳴鼓罪人李桓出付攸司照法重繩事命下矣取考律文則大明律宮殿門擅入條有曰擅入皇城門者杖一百詐假官條有曰若無官而詐稱有官有所求爲者杖一百徒三年大典通編訴冤條有曰事係微細可呈該道該司而冒濫上言事理重者依上書詐不以實律論杖一百徒三年名例云二罪以上俱發以重者論李桓以宮房折受土地之曾前定稅者今爲打作而宮屬因以作弊事敢爲闌入擊鼓者揆以民習萬萬無嚴依此律從重論決杖一百後黃海道松禾縣徒三年定配所卽爲押送之意敢啓傳曰當該律官以此律勘治可也
정조 22년
鄭東觀以刑曹言啓曰今十二月初五日因兵曹啓辭毆打巡卒奪取犯夜人禁軍廳書員朴昌燁照律嚴繩事命下矣取考律文則大明律夜禁條有曰犯夜拒捕及打奪者杖一百朴昌燁依此律決杖一百放送之意敢啓傳曰當該律官以此律勘治可也
정조 22년
鄭東觀以刑曹言啓曰因兵曹啓辭陵屬處討索之驛夫金雲大移送秋曹最殘驛定配事命下矣依傳敎金雲大全羅道任實縣葛覃驛定配所卽爲押送之意敢啓傳曰此時湖南定配所者卿事莫曉況此外兩草記乎
정조 22년
禁府照目忠州前營將崔重敎矣更招內豫賣月廩侵徵校屬多出差帖捧賂村氓等事不敢隱諱個個遲晩究厥所爲誠極痛駭照律勘處罪杖一百收贖告身盡行追奪流二千里定配私罪奉敎依允爲旀功減一等爲良如敎
정조 22년
又照目向前呂喆永亦閽禁申飭前後何如而身爲門將不能勤察致有此攔入擊鼓之擧揆以法綱極爲駭然以此照律罪杖一百收贖告身盡行追奪私罪奉敎依允爲旀功減一等爲良如敎
정조 22년
又照目平海前郡守李東弼蔚珍前縣令李漢籌元永麟等矣本府議啓內海弊襲謬雖非首犯因循冒犯罪難容貸竝只依廟堂所請視首犯減一等之律勘處罪各杖一百收贖告身盡行追奪徒三年定配竝只私罪奉敎依允爲旀李東弼段議減一等李漢籌元永麟等段功減一等爲良如敎
정조 22년
又啓目粘連向前兪漢宗亦決科付職之後率眷上京敢於査關之下始乃還送論其情跡難免掩諱之科究厥所爲誠極痛駭以此照律何如判付啓所爲可駭亦與斥賣不在家容或有間汰去足矣永落過矣外營部將令該曹啓下待窠陞實以爲更爲積仕贖罪之地爲良如敎
정조 22년
又啓目平海前郡守吳徹常亦觀其所供旣無自明之端論其罪犯難免首犯之科依廟堂所請之律施以贓律中減死之律何如判付啓旣不得如式捧口招至於草記之境則亦何以滯囚以致瘦斃乎減死定配後草記看其病勢發配爲良如敎
정조 22년
又啓目通川前郡守元羽孫原情云云傳旨內辭緣泛稱遲晩所當請刑是白乎矣年過七十法不當請刑上裁何如判付啓依已勘他倅比律決放後草記爲良如敎
정조 22년
應敎嚴耆持平朴孝成校理洪秀晩金熙華副校理朴宗京正言尹涵副修撰趙萬元啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥籍之典措辭見上一行半刀割答三司曰不允六字刀割
정조 22년
持平朴孝成正言尹涵啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
持平朴孝成啓曰請崔進吉依律處斷措辭見上請還寢金甲島定配罪人成德雨放送之命措辭見上請聯疏金吾諸堂竝施譴罷之典措辭見上答府曰不允
정조 22년
正言尹涵啓曰請金甲島爲奴罪人克觀更令王府嚴鞫得情夬正王法措辭見上請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午十二月十一日辰時上御便殿都承旨入侍時行都承旨李晩秀記事官金啓溫記注官金景煥編修官洪樂游以次進伏訖上曰臘享祭官中獻官黃昇源李太亨年老竝改付標而宗廟大祝尹命烈有眼病云與景慕宮大祝塡差人相換之意分付可也賤臣承命出傳命退承史以次退出
정조 22년
戊午十二月十一日午時上御便殿左副承旨入侍時左副承旨鄭尙愚記事官金啓溫記注官金景煥編修官洪樂游以次進伏訖命書榻敎曰十二月朔宣傳官都計劃射講明日爲之處所春塘臺爲之又命書榻敎曰抄啓文臣親試明日爲之課講兼行處所宣傳官射講處所爲之命退承史以次退出
정조 22년
行都承旨李晩秀坐行左承旨李益運坐右承旨蔡弘遠坐直左副承旨未差右副承旨李祉永坐直同副承旨鄭東觀坐注書柳台佐仕金啓溫病假注書李允謙仕直事變假注書任百禧仕
정조 22년
傳于李晩秀曰吏兵批政官入侍
정조 22년
漢城判尹前望單子入之金思穆落點
정조 22년
刑曹參判前望單子入之尹弼秉落點
정조 22년
以漢城判尹金思穆牌不進推考傳旨傳于鄭東觀曰更爲牌招
정조 22년
刑曹堂上前望單子入之判書具㢞參判李魯述參議鄭尙愚落點
정조 22년
有政吏批行判書金文淳進參判李敬一進參議任希存進行都承旨李晩秀進以申絢爲修撰以權爲知義禁鄭民始爲內醫提調趙鎭寬爲社稷提調韓晩裕爲典牲提調具膺爲淸州牧使開城留守單趙宗鉉
정조 22년
兵批判書李時秀進參判柳誼病參議閔昌爀病參知柳師模入直右承旨蔡弘遠進同知單朴禧澤大護軍金翊休護軍李祖承副護軍李肇源李海愚以上竝單付管理使單趙宗鉉
정조 22년
李晩秀以吏曹言啓曰新除授敦寧府參奉兪漢宰除拜後過限未肅拜依例改差何如傳曰設或雖無敦寧故相之子豈可作散乎他窠口傳相換可也
정조 22년
吏曹口傳政事敦寧參奉兪漢宰永陵參奉權瑞應相換
정조 22년
以黃海道假都事鄭述仁啓本罪人柳焵鳳山郡到配事判付內啓下義禁府爲旀以昨年民勢代捧亦難而旣聞之後且非本色則雖與郍移反作等故犯有異不得已如律勘處是置今則法已施矣分揀放送爲良如敎
정조 22년
鄭東觀以義禁府言啓曰時囚罪人兪漢宗議處公事判付內所爲可駭亦與斥賣不在家容或有間汰去足矣永落過矣外營部將令該曹啓下待窠陞實以爲更爲積仕贖罪之地事命下矣兪漢宗放送之意敢啓傳曰知道
정조 22년
鄭東觀以義禁府言啓曰時囚罪人吳徹常原情公事判付內旣不得如式捧口招至於草記之境則亦何以滯囚以致瘐斃乎減死定配後草記看其病勢發配事命下矣吳徹常平安道宣川府減死定配而目下病勢十分沈篤姑今數三日調治以傳旨內辭意具罪目依例發遣府書吏押送配所何如傳曰允
정조 22년
鄭東觀以義禁府言啓曰時囚罪人元羽孫原情公事判付內依已勘他倅比律決放後草記事命下矣取見其所供則辛亥節目後初無卜定別貿之事云依金聖規等例分揀放送之意敢啓傳曰知道
정조 22년
鄭東觀以義禁府言啓曰時囚罪人李東弼李漢籌元永麟等各杖一百收贖告身盡行追奪徒三年定配照律公事判付內依允李東弼議減一等李漢籌元永麟等功減一等事命下矣李東弼議減一等杖九十收贖告身盡行追奪黃海道松禾縣維安驛徒二年半定配李漢籌功減一等杖九十收贖告身盡行追奪平山府麒麟驛徒二年半定配元永麟功減一等杖九十收贖告身盡行追奪鳳山郡洞仙驛徒二年半定配而竝以議啓內辭意具罪目依例發遣府書吏押送于各其配所何如傳曰允
정조 22년
鄭東觀以義禁府言啓曰黃海道鳳山郡劍水驛徒二年半定配罪人柳焵到配啓本判付內法已施矣分揀放送事命下矣柳焵分揀放送事分付該道道臣之意敢啓傳曰知道
정조 22년
鄭東觀以刑曹言啓曰因濫着官服闌入鳴鼓罪人李桓杖一百徒三年照律草記當該律官以此律勘治可也事命下矣依傳敎當該律官徐秉璹決杖一百後黃海道松禾縣徒三年定配而秉璹以朴昌燁照律又有勘治之命杖則分日擧行後卽爲押送李桓之闌入鳴鼓驚動天聽之罪不可以徒配論爲先嚴刑一次後依大明律附例條中擅入午門內叫訴冤枉涉虛者仍杖一百口外衛分充軍之律待栲訊限滿決杖一百咸鏡道會寧府更定配所充軍押送而當初擬律之不審配所之誤定臣不勝惶恐敢啓傳曰知道
정조 22년
鄭東觀以刑曹言啓曰因兵曹啓辭陵屬處討索之驛夫金雲大移送秋曹最殘驛定配事命下矣依傳敎金雲大平安道郭山郡雲興驛更定配所卽爲押送之意敢啓傳曰知道
정조 22년
鄭東觀以刑曹言啓曰因毆打巡卒奪取犯夜罪人朴昌燁杖一百照律草記當該律官以此律勘治可也事命下矣依傳敎當該律官徐秉璹各別嚴杖一百昌燁則不有夜禁之至嚴恣意冒法固已可駭而憑藉禁旅之下屬毆打巡卒奪取犯夜人者尤極痛惡依大明律捕獲罪人聚衆中途打奪者杖一百流三千里之律決杖一百後平安道鐵山府定配所卽爲押送之意敢啓傳曰單杖一百太輕流三千里太過卿等之一番做錯溺職大矣今又低仰若此卿等遞差律官以誤照律反施草記還給
정조 22년
持平朴孝成疏曰伏以臣之父母俱以八耋之年疾病沈綿朝夕奄奄臣之情私實無暫時離側之勢而向在鄕廬除旨遽降於旣遞之餘繼以馹召有命臣竭蹶趨承冒居見職于今三易月矣卽者鄕書來到臣母素患眩暈嘔逆之症添以寒感痰火上升而咳喘苦劇食飮全却而眞元大脫委頓床席扶護無人離違旣久情理方苦病報又至心神飛越玆敢忙陳短章徑尋鄕路臣之前後乞歸省病瀆擾天聽非一非再分義都虧惶懍冞切伏乞聖慈亟命該曹遞臣職名俾便歸護仍治臣擅行之罪以肅朝綱焉臣無任云云答曰省疏具悉爾其勿辭往護
정조 22년
應敎嚴耆掌令朴吉源校理洪秀晩副校理朴宗京正言金和鍾修撰洪樂安副修撰趙萬元啓曰請寢罪人鄭致達妻出置城外之命依前還發配所亟令王府夬正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行刀割答三司曰不允五字刀割掌令朴吉源正言金和鍾啓曰請遲晩後物故罪人啓能亟施孥籍之典趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允
정조 22년
正言金和鍾啓曰請逆賊尙魯亟施孥戮之典措辭見上請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午十二月十二日辰時上御春塘臺抄啓文臣親試宣傳官射講應製儒生試取入侍時行都承旨李晩秀行左承旨李益運右承旨蔡弘遠左副承旨鄭尙愚右副承旨李祉永同副承旨鄭東觀記事官柳台佐假注書李允謙記注官金景煥編修官洪樂游一提學鄭民始原任直提學金載瓚原任直閣金祖淳李始源檢校直閣沈象奎壯勇大將趙心泰禁衛大將申大顯御營大將李漢豐以次侍立上具平戎服出御大次引儀唱試官以下行禮民始等以次就拜位行禮訖民始等進前曰日氣稍寒侵早勞動聖體若何上曰一樣矣民始等曰王大妃殿氣候何如上曰一樣矣民始等曰惠慶宮氣候何如上曰一樣矣上曰抄啓文臣及儒生試所地排使之厚鋪火具備給事分付益運承命分付上曰宣傳官講劃以八十分以上應講而劃數以五倍劃爲之而射劃則今日居首當爲原居首竝令比較應射可也宣傳官金益彬承命擧行弘遠跪啓宰樞執鼓命民始載瓚書抄啓文臣應製儒生賦題昔有爲我言趙將李齊之賢益運跪啓傳敎命益運往試所儒生與文臣使之錯雜而坐相議善做上曰下直守令入侍賤臣承命出傳與淸州牧使洪述祖偕入進伏述祖進奏職姓名上曰屢典州郡必當益加着念而爲念迎送之弊玆以給馬今日內卽爲發程可也珍島年事何如比年前邑樣已至快蘇之境耶述祖曰荐歉之餘豈敢曰快蘇而比諸年前則稍勝矣命除宣諭先退民始曰本廳郞廳洪述祖移拜淸州牧使矣本廳多有擧行之事有難付之生手洪述祖仍任本廳之任何如上曰依爲之出擧條命書榻敎曰政官牌招開政上曰射員呼名發射斯速爲之宣傳官承命擧行上曰弘陵參奉司饔奉事入侍出榻敎賤臣承命出傳與弘陵參奉徐觀淳司饔奉事權載大偕入進伏敎觀淳曰年幾何觀淳曰三十八矣上曰汝兄年幾何觀淳曰臣兄年今四十六矣上曰汝卽爲入直於齋所也敎載大曰故說書權正忱卽汝之父兄耶載大曰臣之曾祖矣上曰汝有熟工於科文耶載大曰臣素不閑於科文矣命書傳敎曰今日召見此家之人骨相乃如此豈不貴乎司饔奉事權載大當用林性運拔例之擧特付司果都政後待守令窠差送以爲官享之地而年且少先於易爲之邑試之其間使之給由下往省覲起感而起念者卽渠曾祖也聞渠之曾祖母尙在云令該道衣資食物輸送此後歲首必致米肉事下諭道臣上曰淸州牧使具膺肅單斯速捧入上曰宣傳官計劃試記卽爲修正以入心泰曰關西鐵箭遠射人今已待令矣命應射俱未入格上曰第給糧下送也心泰曰關西興武院預差武士安思國以其能越一百八十步故昨日微稟於政院矣今日帳殿親試時一百七十步防牌不得入格誠極可駭道臣昨已措辭請推故今不更爲擧論而武士不可仍置還爲下送更加勸課期於超等成材之地何如上曰依爲之出擧條命書榻敎曰刑曹參判聞有實病與判書參議未差之代前望單子入之待下批牌招察任上曰淸州牧使入侍出榻敎賤臣承命出傳與淸州牧使具膺偕入進伏膺進奏職姓名上曰宣諭特命除下往善爲之而給馬下送者所以除夫馬迎送之弊也今日內發程也命先退上曰時限已過試券催促捧入命民始等考券敎晩秀曰抄啓文臣都計劃宣賞當於十五日爲之進箋亦於是日爲之事分付應製儒生亦無進箋云伊日待令於弘化門外事一體分付考券訖命書榻敎曰在外刑曹參判許遞與判尹未差之代前望單子入之待下批牌招察任又命書榻敎曰十五日次對進定於明日仍命退諸臣以次退出
정조 22년
戊午十二月十二日申時上御便殿都承旨入侍時行都承旨李晩秀假注書李允謙記注官金景煥編修官洪樂游原任直閣金祖淳李始源檢校直閣沈象奎以次進伏訖上敎祖淳等曰抄啓計劃磨鍊出榜可也上曰儒生應製試券催促捧入賤臣承命捧入考券訖命退諸臣以次退出
정조 22년
大殿王大妃殿惠慶宮內閣政院玉堂朝廷二品以上六曹堂上口傳問安答曰知道
정조 22년
李祉永啓曰十月二十一日日次輪對官造紙別提李永薰內贍主簿崔奎晶西學訓導金致龍忠勳都事權彝性軍器主簿朴顯億十一月十一日日次工曹正郞尹秀東徐重修佐郞朴宗龜韓弘裕儀賓都事李英遠南學訓導李學淵二十一日日次中學訓導黃萬齡掌樂主簿徐興輔司宰僉正朴壽亨司饔僉正李學彬十二月初一日日次繕工監役丁若衡尹仁基假監役朴孝德林炳遠鄭烈宗親府典簿洪就榮東學訓導李源宗簿主簿柳鎭澤漢城庶尹鄭亮采判官尹光孚主簿柳秉均金履度十一日日次長興奉事申滃典牲副奉事金世淵敦寧主簿李興百軍資判官李趾馨二十一日日次禮曹正郞南達孫兵曹佐郞夫宗仁校書判校安任權戶曹正郞金基豐佐郞金履顯柳詢內資直長李是釬來待矣敢啓傳曰入侍
정조 22년
傳于蔡弘遠曰大臣備局堂上引見
정조 22년
李晩秀啓曰吏曹郞廳來言承旨有闕政事取稟傳曰前望單子入之
정조 22년
備忘記開城留守趙宗鉉下直長弓一張長箭一部賜給
정조 22년
吏曹口傳政事以朴壽亨爲泗川縣監
정조 22년
忠義衛裵宜疏曰伏以我殿下德配天地明倂日月卽阼二十二年邦內太平庶民無事然而猶有自慊之心萬機之中未嘗不以民爲憂乃於今丑日渙發恩綸特以勸農爲敎至矣盛哉王政之急孰有先於此哉且使公卿以下至于士庶咸得以陳達將欲折衷而用之苟如是則臣雖至愚至微敢不效芻蕘之見以希涓埃之補乎蓋治國之道在於安民安民之策在於足食足食之術在於勤農民不安何以治國食不足何以安民農不勤何以足食哉是故自古昔聖治莫不以農爲先務神農氏草創之后稷遵行之周公輔導之作豳風之詩漢文帝慰恤之下大本之詔今殿下又頒此旨而勸勅之噫聖神之意古今一揆也伏以臣本田夫久伏田間略知爲農之事凡耕之耨之播之植之糞滋之灌漑之耘耔之刈獲之其序也耒也耟也鋤也鍤也棘矜也役車也桔橰也襏襫也其具也而若言大要則聖旨中有云興水功相土宜利農器三者盡之矣今夫民塞川爲堤築地爲坊決之於溝洫達之於畎畝則水功非不興也濕地植禾燥地植牟燥濕相半之地植粳秔則土宜非相也茅爲簑竹爲笠木以爲耒耟鐵以爲鋤鍤則農器非不利也然而歲多不登者不在於他而在於天災天災非人力可救故雖以堯湯之聖被水與旱也我國之地西北多山田三南多水田山田黍粟是種水田稻粱是種黍粟生於燥而其性剛故雖旱不甚枯雖風不甚挫稻粱生於濕而其性柔故旱甚易枯風甚易挫以此比年風旱之災三南徧被其害流散之民不小荒癈之田亦多也夫年運之豐歉有關於民命之通塞豐亦民之命也歉亦民之命也假使神農不死后稷更生使農歲歲得豐必無是理也以臣愚見則第有有可裨於農者其事三也其一古今時異也何也古者以穀雨之際落種夏至之際移秧則爲早矣今則落種必以穀雨之前移秧必以夏至之前乃爲早不然則爲晩早者雖或被災猶有可食晩者或被災則全無可食以是知種之移之必以早爲務可也其二麥稻兩得也何也雜穀之中惟麥最貴其實實其味厚其有補於人實不下於禾稻此不可不多種者而民惟知其種於田之爲好而不知其種於畓之亦爲好所謂失計也夫畓自秋收之後至翌年夏種之前公然抛棄便作空地當其作空地之時決水作乾坪萬頃千畦悉以種麥則刈麥之後乃揷秧之始也麥旣得之稻何失焉設或稻秋未登足可以麥免飢也其三貧富相資也何也民之窮者苟且偸活無所餘儲及當耕播之際雖欲耕之無牛隻雖欲播之無種子以之失農者多欲救此病則各郡各縣字牧之官各選其各面各里中之父老長者一人爲勸農官訪問其該面該里中富民幾戶錄其姓名於冊中當人時則使其富者出種子幾斗資糧幾石貸其貧者若其里中無富戶自官出貸之待秋還納之此法若行富者別無所損而貧者大有所益也且牛禁之令今已行之久而不弛牛畜自賤亦必無無牛未耕之歎旣有種子兼有牛隻東作旣及其時西成亦獲其利一年二年漸就富給民莫不父子相聚夫婦相保則粒蒸之謠擊壤之歌不獨專美於唐堯之世矣然凡使民安樂都係於守宰儻守宰皆得其人則勸農自在其中也伏乞聖明俯察焉臣無任云云省疏具悉思聞裨益於農政之實事別下十行辛勤求助莫謂予言之近於迃遠而無當目下先務豈有過此令下多日公車未聞投匭爾以勳臣嫡長首先應旨所陳三條皆適實用其云種之移之必以早爲務也其云秋收後夏種前空地悉以種麥則刈麥而揷秧稻或未秋麥足以免饑也其云富出種幾斗糧幾石秋卽還償牛禁久而不弛牛畜必賤兼有種子東作及時西成獲利而又於面里父老中一人爲勸農官也凡此云云爾必有的見熟料而然者其在買馬骨之道先從先登聞人當施嘉奬之典或恐欲言者之嫌於如何反又却步姑不下敎爾其退待廟堂之招叩其實
정조 22년
敎開城留守趙宗鉉書王若曰國家重兩京之寄固難其人廊廟輟上卿之班允合是選與我共理捨卿伊誰眷彼勝國遺基實是配京重鎭潮通沁界緩急係咽喉之形壤接海藩表裏作唇齒之勢舟車控四方之湊居然大都會繁華旗纛倣兩局之規宛是上將軍節制官廚之供億難繼地又孔途泉府之盈縮是關才須老練惟其保釐之責甚重是以掄選之方尤難惟卿儲望淸朝奕世華閥政事文學之有裕蔚然儕流間令譽恬約淸謹之自持允矣士夫家懿範莅沁府而按北臬歷試旣優典宗伯而掌西銓眷注冞篤顧今日無出右者而斯任當屬子乎玆授卿以開城府留守兼管理使卿其往愼乃司祗服寵命法漢吏循良之美正宜因俗而爲治追趙臣保障之功勿以無虞而忘備花潭之舊閭必式風尙敦儒竹橋之遺躅是尋政先培義於戲出自一品崇班亶爲老成之委任時登五日賓席莫歎禁闥之離違故玆敎示想宜知悉知製敎趙萬元製進
정조 22년
戊午十二月十三日未時上御重熙堂都承旨入侍時行都承旨李晩秀記事官柳台佐記注官金景煥編修官洪樂游以次進伏訖上命晩秀讀公事書判付命退承史以次退出
정조 22년
行都承旨李晩秀坐行左承旨李益運坐行右承旨金履翼坐直左副承旨李翊模坐右副承旨李祉永坐直同副承旨沈象奎內閣直注書柳台佐仕金啓溫仕直事變假注書朴慶九仕
정조 22년
李祉永以都摠府言啓曰今日入直內三廳武兼禁軍及軍兵等中日習射請出標信傳曰知道
정조 22년
李祉永啓曰御營廳將官來言今日本廳軍兵日次私習云矣敢啓傳曰知道
정조 22년
李晩秀啓曰事變假注書任百禧身病猝重勢難察任今姑改差何如傳曰允
정조 22년
李祉永啓曰知義禁權除拜後過三日不爲出肅依定式推考警責仍卽牌招察任何如傳曰允
정조 22년
李益運啓曰臣益運以宗廟臘享大祭終獻官今日肄儀進去下直之意敢啓傳曰知道
정조 22년
李祉永啓曰今戊午年製講射陳都計劃文武臣宣賞及抄啓文臣進箋明日親臨事命下矣處所何處爲之乎敢稟傳曰明日適値眞殿展拜行禮後還路當於春塘臺親臨而太學生等以述舊事賜杯於上舍諸生聞欲奉箋稱謝此亦故事亦當親受以此分付
정조 22년
承旨前望單子入之尹弼秉落點
정조 22년
傳于李祉永曰軍士房承旨入侍
정조 22년
鄭東觀啓曰臺啓承批何等嚴重而府啓中成德雨事昨日旣承亟停勿煩之批今日承批誤以不允書傳當該注書顚錯妄率之罪所當重勘而本院請推之外無他可施之罰何以爲之而臣之矇不覺察惶恐待罪之意敢啓傳曰爾等之做錯何若是其多也因戶判擧條有大臣所奏而批答錯書臺啓又乃爾爾等遞差何責注書乎亦不可無飭該注書拿處爾等之代前望單子入之待下批牌招
정조 22년
傳于李晩秀曰承旨前望單子入之
정조 22년
承旨前望單子入之金覆翼李翊模沈象奎落點
정조 22년
傳于李晩秀曰新除授承旨牌招察任
정조 22년
傳于李晩秀曰戶曹參判前望單子入之
정조 22년
戶曹參判前望單子入之尹弼秉落點
정조 22년
任百禧改差代以朴慶九爲事變假注書
정조 22년
吏曹口傳政事以李漢豐爲刑曹參判
정조 22년
傳于李晩秀曰憲臺中有情勢在外人許遞前望單子入之待下批牌招察任
정조 22년
以事變假注書任百禧拿處傳旨傳于李翊模曰生疎所致分揀
정조 22년
兵曹口傳政事副司果黃基天單付
정조 22년
李翊模以都摠府言啓曰明日春塘臺親臨計劃文武臣宣賞及抄啓文臣進箋時侍衛寶劍不可不備員而都摠管崔東岳以禁軍別將領率禁軍副摠管曺允大在外未肅拜鄭東愼有身病二員未差侍衛寶劍不得備員合有變通之道令政院稟旨變通卽令該曹口傳差出待下批牌招以爲備員侍衛寶劍之地何如傳曰竝許遞前望單子入之待下批牌招察任可也
정조 22년
摠管前望單子入之都摠管李家煥副摠管李義直尹在明李秀夏睦萬中落點
정조 22년
李晩秀以吏曹言啓曰卽接掌樂院牒報則以爲明日親臨春塘臺抄啓文臣及太學生進箋時協律卽本院正當爲進參而正洪時在慶尙道軍威地卽速變通差出以爲擧行之地云掌樂院正洪改差其代口傳備擬以入之意敢啓傳曰知道承傳之不卽擧行旣非爲所重之道且聞洪者家勢亦好云仍以侍從正施行可也
정조 22년
吏曹口傳政事以李魯春爲掌樂正
정조 22년
以都摠管李家煥牌不進推考傳旨傳于李翊模曰更爲牌招
정조 22년
傳于李翊模曰除拜多日尙未出肅詞訟劇地委屬可悶判尹金思穆推考待開門牌招察任
정조 22년
李翊模啓曰今日府啓中成德雨事批旨旣以不允誤傳則今當以亟停勿煩更爲傳批而臺啓體重批旨莫嚴今日詣臺憲臺卽爲牌招以爲承批之地何如傳曰允
정조 22년
以都摠管李家煥再牌不進推考傳旨傳于李翊模曰更爲牌招
정조 22년
摘奸宣傳官李玉鉉書啓臣於去夜更前敬奉聖敎巡審東部中部字內軍鋪幕及乞人幕坐更軍衣薄呼寒之類是白乎則孝經橋幕中有流丐兒十二名是如乎皆年自十四歲至九歲而所着皆懸鶉百結不能掩身是乎所問其經過之狀是乎則皆言前月晦間自惠廳給空石故掩身得生云云是爲乎旀街路則別無呼寒無衣之人是白齊傳于李益運曰依例分給事分付惠廳
정조 22년
李晩秀以吏曹言啓曰今此宗廟臘享大祭亞獻官前判書趙尙鎭時無職名令該曹口傳付軍職何如傳曰允
정조 22년
兵曹口傳政事大護軍單趙尙鎭
정조 22년
金覆翼以兵曹言啓曰五衛將朴來源沈趾賢忠翊衛將姜周昌慶熙宮衛將李大興俱以身病猝重時月之內無望供職呈狀乞遞輪番之任不可久曠竝改差何如傳曰允
정조 22년
金履翼以壯勇營言啓曰本營將官將校今戊午年射講及各技居首人別單書入之意敢啓傳曰知道
정조 22년
金履翼以備邊司言啓曰卽見全羅監司李得臣狀啓則以爲金堤龍安咸悅臨波沃溝萬頃古阜興德務安礪山益山雲峯鎭安群山古群山木浦等十六邑鎭乃是尤甚應賑處南原錦山金溝井邑茂長高敞六邑之次之設賑處此外諸邑尤甚面里抄出至無依切可矜之類從長拮据不煩公賑庶可資活而至於浮黃遑汲勢難遲待春賑者無論賑與不賑先自各其邑鎭限歲前賙救俾無一民損瘠之患而賑邑穀物元賑穀限四萬石及今春賑資用餘還錄條五千石特爲劃下則謹當就私備賑餘帖價常賑濟倉等穀中量宜執數事請令廟堂稟旨分付矣賑飢之要莫過於專且精而今此二十二邑鎭旣不至於張大其在專精之道似易爲力外此救急之處營邑亦必有料量而賑歲糶政無或輕重於賑政然後嗣歲之豐可責人功仰體朝家前後飭敎勿以還民而一分泛忽之意分付本道賑穀之請不分米皮故每欠指的而已例卽然道臣亦必參酌於區劃之際依所請私備賑餘帖價常賑濟倉等穀及今春賑資還錄條合四萬五千石劃給如有用餘使之依例還錄何如傳曰允
정조 22년
金履翼以備邊司言啓曰卽見咸鏡監司李集斗狀啓則枚擧甲山府使李檍牒呈以爲本府漂失倉穀三千一百三十三石零充數無路莫重還穀一時虛留萬萬可悶請令廟堂稟旨分付矣該府漂失各穀三千一百三十三石零法當蕩減依數蕩減之意分付該社還穀如或因此不足則以附近社所在穀移轉添補事一體分付何如傳曰允
정조 22년
金履翼以訓鍊都監言啓曰今十二月十五日春塘臺殿座時因兵曹節目金虎門軍六十名軍餉色軍二十名待標信除出把摠李煥哨官成永喆率領挾輦侍衛北營標下軍三十名依例除標信除出千摠李吉培率領集春門外把守事畢後各還直所之意敢啓傳曰知道
정조 22년
金履翼以兵曹言啓曰因宣傳官申義顯別單判付韓興成木一疋去核三斤錢三兩金召史木一疋去核三斤米五斗錢三兩金德澤朴尙得木一疋去核二斤宣傳官處備給之意敢啓傳曰知道
정조 22년
金履翼以兵曹言啓曰昨日宣傳官奉命出去時敦義門興仁門下鑰於人定未下之前云門鑰事體何等嚴重而先時下鑰極爲驚駭臣之常時不能檢飭萬萬惶恐兩門將卒自臣曹査出嚴棍而該營大將及禁軍別將亦不可無警竝從重推考何如傳曰允卿亦推考可也
정조 22년
李益運以賑恤廳言啓曰東部中部乞人幕摘奸宣傳官李玉鉉書啓傳曰依例分給事分付惠廳事命下矣孝經橋幕流丐兒十二名每名空石二立式合二十四立題給他處流丐幕亦爲量宜分給之意敢啓傳曰知道
정조 22년
李翊模以義禁府言啓曰時囚罪人崔重敎杖一百收贖告身盡行追奪流二千里定配照律公事判付內依允功減一等事命下矣崔重敎功減一等杖一百收贖告身盡行追奪江原府襄陽府祥雲驛徒三年定配而以更招結語內辭意具罪目依例發遣府書吏押送配所何如傳曰允
정조 22년
司諫柳畊應敎嚴耆持平沈達漢校理洪秀晩副校理朴宗京修撰洪樂安申絢副修撰趙萬元啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行半刀割答三司曰不允六字刀割
정조 22년
司諫柳畊持平沈達漢啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
持平沈達漢啓曰請崔進吉依律處斷措辭見上請還寢金甲島定配罪人成德雨放送之命措辭見上答府曰不允成德雨事亟停勿煩
정조 22년
戊午十二月十四日辰時上御便殿左承旨入侍時行左承旨李益運記事官金啓溫記注官金景煥編修官洪樂游以次進伏訖上曰明日文武臣宣賞抄啓文臣進箋處所自政院卽爲稟啓以爲擧行之地而侍衛則只別雲劍爲之儒生聞亦欲進箋使之由集春門入來可也益運曰今日臘享大祭肄儀臣當進去而下直啓辭姑未下故不得進去矣上曰批答書出後卽爲進詣而禮房承旨誰也益運曰右副承旨李祉永矣命書傳敎曰禮房承旨馳詣宗廟景慕宮奉審摘奸以來命退承史以次退出
정조 22년
戊午十二月十四日辰時上御便殿都承旨入侍時行都承旨李晩秀記事官金啓溫記注官金景煥編修官洪樂游以次進伏訖上曰賜杯太學生應製詩文已盡入來耶晩秀曰幾皆來呈而其數殆近三百矣上曰先從儒生詩軸從速刊出而已令文衡之臣作序弁其卷首卿旣兼帶泮長跋文亦爲製進可也上曰軍士房承旨入侍賤臣承命出傳右承旨蔡弘遠進伏命晩秀先退命弘遠書傳敎曰紀綱每與擧措相須而行擧措之得宜與否而紀綱隨而張壞昨年聞前左相之言意謂適然今年又聞右相言果亦然矣朝廷自有體貌凡涉在法可禁之節旣有法司則何法之不可施而近於歲時禁屠也堂堂法司借力於畿伯及將臣有把門防路搜驗卜物之擧云是果何許法例亦在於何許法書乎擧措之自輕若此紀綱安得不掃地乎漢法寬大而田不闢則殺刺史二千石所以闢田之物卽耕牛也牛可殺乎此所以屠牛之律比殺越之律減二等而爲杖徒也年前故相申禁之請只示肯可至于今未嘗別下傳敎者自有舊章只欲觀擧行之如何而且欲修明於解弛之餘則烏可無束濕之擧而其云把門防路等無於法之擧措徒與大畏民志之義相反後勿襲謬之意面飭有司諸臣於賓對而畿伯則似未聞知以此分付若是者不無有助於紀綱擧措邊若是而令不立有司之罪也焉逭關石乎上曰傳敎書下卿其祗受擧行而年來把路搜卜之無於法之擧措無難爲之列邑犯科幾乎無邑不然未聞殿最書下或狀聞罷黜最不畏尤無嚴之類若是而紀綱何以立乎旣除防路之涉於擾民者官府之侍下外狼藉犯科者爲先申加嚴禁先從現發者啓聞論罪前此非不知之卿之尙今默然卿可謂奉法乎姑付之昧爽欲觀前頭此意一體知悉事承旨成送有旨于畿伯上曰筵敎一通卽爲輪示大臣及有司諸臣而掌法之官自有司寇京兆則近聞憲府下隷不無憑藉作弊之端云亦以筵敎嚴飭於執義柳畊處使之各別操制可也仍命書榻敎曰刑曹參判有闕之代令該曹口傳差出待下批牌招察任命退承史以次退出
정조 22년
戊午十二月十四日未時上御便殿吏房承旨同副承旨同爲入侍時行都承旨李晩秀同副承旨沈象奎記事官金啓溫記注官金景煥編修官洪樂游以次進伏訖上曰明日儒生進箋時分東西入門先詣外位文武臣宣賞時同爲宣賞文臣進箋後齋任儒生升階讀箋儀注豫爲磨鍊而班儀各別整齋之意申飭儒生應製詩當先印出都承旨旣兼國子長卽往泮中令諸生各自謄寫以爲割付入榟之地而同副則仍監印役可也命退承史以次退出
정조 22년
行都承旨李晩秀坐行左承旨金履翼坐右承旨李肇源未肅拜左副承旨李翊模坐直右副承旨李祉永坐直同副承旨沈象奎內閣直注書柳台佐病金啓溫仕假注書洪奭周仕直事變假注書朴慶九仕
정조 22년
藥房提調鄭民始右副承旨李祉永啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 22년
傳于金履翼曰侍衛軍兵毛具
정조 22년
傳于李晩秀曰吏兵房承旨持褒貶啓本入侍
정조 22년
備忘記南兵使崔景岳下直長弓一張長箭一部片箭一部筒兒一個賜給
정조 22년
李晩秀以吏曹言啓曰今十二月十八日都目政事爲之之意敢啓傳曰知道當親政處所便殿爲之
정조 22년
以刑曹都囚徒傳于李翊模曰卞宗海分揀放送今番處分律官竝放送
정조 22년
傳于李翊模曰額外壯勇衛徐春輔今日本營春等試射鐵箭一百五十步遠射依例直赴殿試渠是文淸之孫文淸予師也予之視徐文淸公如南文淸公武科亦豈間於文科乎文之內閣卽武之別軍職也徐文淸孫榮輔南文淸子公轍登第也卽除閣銜已施於文及第者何靳於武出身乎徐春輔別軍職差下例付部將令該曹口傳下批明日遣承旨致祭于文淸公曾欲下敎而未果朴諭善家亦有武臣訓戎僉使朴宗柱別軍職一體差下今都政內擬因用防禦使履歷待其上來其家一體致祭以示記念甘盤舊家之意
정조 22년
李祉永啓曰故領議政文淸公徐志修家明日遣承旨致祭事命下矣何承旨進去乎敢稟傳曰祭文當製下矣右副承旨進去
정조 22년
以全羅兵使徐英輔道內五營將今秋冬等褒貶啓本判付內啓下兵曹旣曰間於又曰益嚴其不嚴可知治績亦必在其中不可以滿瓜差代仍置以下考施行雲峯係是尤甚邑其代令吏曹今日政拔例擇差待下批當日給馬下送以懲如許守令輩爲良如敎
정조 22년
有政吏批判書金文淳進參判李敬一病參議任希存進行都承旨李晩秀進以尹序東爲司諫洪爲持平曺允大爲右尹黃昇源爲知義禁權行彦爲禮曹正郞洪秉周爲司宰僉正金宗善爲平市令李晦祥爲司饔奉事李弘達金熙華爲吏曹正郞李東萬李基慶曺錫中爲佐郞李吉培爲雲峯縣監
정조 22년
兵批判書李時秀進參判柳誼病參議閔昌爀病參知柳師模入直進左副承旨李翊模進以朴基赫爲羽林將護軍申耆李魯述副護軍吳泰賢蔡弘遠鄭東觀洪聖禧副司直張至冕金熙華朴孝成副司果權載大副司勇趙學春以上竝單付
정조 22년
吏曹口傳政事以徐邁修爲社稷提調
정조 22년
以江華留守洪明浩所屬各營將今秋冬等褒貶啓本判付內啓下兵曹爲旀身爲營將貶目如此不職可知該營將金珠淵先罷後拿其代擇差下送爲良如敎
정조 22년
以慶尙監司李義綱今秋冬等守令褒貶啓本判付內啓下吏曹爲旀晉州鎭海旣有田政邑務一一就緖釐弊然後狀聞狀聞然後差代之敎而觀於貶題鎭海居中其不能釐弊可知然則何無狀聞乎別有疵政弊若釐正亦何無皁白自本曹關問道臣草記爲良如敎
정조 22년
兵曹口傳政事護軍李益運單付
정조 22년
以忠淸水使具明遠道內邊將秋冬等褒貶啓本判付內啓下兵曹爲旀安興難治不獨係於鎭民之榮悴城餉也漕轉也所關何如且於差遣之時嚴飭本曹擇差則題目有貶語極爲無狀該僉使爲先罷黜令該府拿問嚴處以懲來頭鎭將爲旀因此每欲提問而未果安興加德古群山阿耳等窠以履歷爲久勤者不但爲久勤窠之疏通正以履歷差遣之時若非年限之已過者皆是下等之洗滌民之受困鎭不成樣乙仍于彼兼此兼許令變通而近聞管下屬鎭等威無別本地守宰待之蔑如甚至年前阿耳事而其弊又出於人微望輕可以知之外此簽丁之鎭民偏苦檢田之鎭民倍斂分糴之鎭民加徵唉彼鎭民籲訴無從卽帥臣異於道臣不能以其罪續續登聞而然今因安興足可反隅諸處判堂另爲措辭鎭瘼之昔無今有民戶之昔盛今殘與夫諸般不及履歷窠時條件使之一一報來後狀聞事分付各該帥臣爲良如敎
정조 22년
李晩秀以吏曹言啓曰今此景慕宮臘享大祭薦俎官前承旨蔡弘遠時無職名令該曹口傳付軍職何如傳曰允
정조 22년
李晩秀以吏曹言啓曰曹所屬司饔院官員等矣今戊午年秋冬等褒貶當爲等第而因本院提調有故限內不得磨勘之意敢啓傳曰知道
정조 22년
李祉永以弘文館大提學意啓曰今秋冬等本館褒貶當爲等第磨勘而以領館事不備限內不得爲之之意敢啓傳曰知道
정조 22년
李祉永以禮曹言啓曰各陵殿園墓本曹郞廳四學童蒙敎官通禮院典牲署掌樂院東西氷庫成均館東西活人署惠民署禮賓寺圖畫署官員等今戊午年秋冬等褒貶等第以入而宗廟署社稷署景慕宮內醫院奉常寺弘文館藝文館春秋館承文院觀象監司譯院典醫監東南關王廟官員等褒貶各其司領事都提調提調及堂上有故不得一時磨勘之意敢啓傳曰知道
정조 22년
李祉永以禮曹言啓曰今此所屬各司官員等褒貶時康陵令成光默與參議臣尹行元有應避之嫌不得同爲磨勘別啓本以入之意敢啓傳曰知道
정조 22년
金履翼以中樞府言啓曰本府郞廳及醫員錄事等今戊午年秋冬等褒貶當爲等第而領中樞府事臣洪樂性有身病限內不得磨勘之意敢啓傳曰知道
정조 22년
金履翼以敦寧府言啓曰府郞廳等矣今秋冬等褒貶等第當爲磨勘而以首堂上未差不得爲之之意敢啓傳曰知道
정조 22년
李祉永以耆老所言啓曰本所堂上多有身病今戊午秋冬等褒貶限內不得磨勘之意敢啓傳曰知道
정조 22년
李祉永以忠勳府言啓曰本府今戊午年秋冬等褒貶當爲磨勘而有司堂上祀寧君臣兪漢章在外限內不得爲之之意敢啓傳曰知道
정조 22년
沈象奎以戶曹言啓曰本曹郞廳及所屬各司官員今戊午秋冬等褒貶依前例磨鍊以入而軍資監內贍寺因都提調提調有故不得磨勘去春夏等褒貶時軍資監因都提調有故限內不得磨勘矣今則其時官員已有遷轉難以考績依近例蕩滌何如傳曰允
정조 22년
沈象奎以宣惠廳都提調意啓曰本廳郞廳等今戊午秋冬等褒貶當爲等第而臣等俱有故限內不得磨勘之意敢啓傳曰知道
정조 22년
沈象奎以工曹言啓曰本曹郞廳今戊午年秋冬等褒貶及屬司尙衣院繕工監造紙署掌苑署瓦署典涓司官員今戊午年秋冬等褒貶合七度磨勘以入而屬司掌苑署今戊午年春夏等褒貶因該署提調有故限內不得磨勘其時官員亦有遷轉者依近例蕩滌之意敢啓傳曰知道
정조 22년
沈象奎以濬川司都提調意啓曰本司都廳及郞廳今戊午年秋冬等褒貶當爲等第而臣等俱有故限內不得磨勘之意敢啓傳曰知道
정조 22년
金履翼以壯勇營都提調意啓曰本營從事官及諸將官今戊午秋冬等褒貶當爲等第而臣樂性以身病限內不得磨勘之意敢啓傳曰知道